b'\n_START_ARTICLE_\nSaharan asutus\n_START_PARAGRAPH_\nSaharan asutus on p\xc3\xa4\xc3\xa4osin arabien, berberien, ja muutamien muiden kansojen kiinte\xc3\xa4\xc3\xa4 ja tilap\xc3\xa4ist\xc3\xa4 asumista Saharan autiomaan keitailla.\n_START_SECTION_\nSaharan kansat nyky\xc3\xa4\xc3\xa4n\n_START_PARAGRAPH_\nIslam on Saharan p\xc3\xa4\xc3\xa4uskonto. Suurin osa Saharan nykyisist\xc3\xa4 kansoista kuuluu berbereihin ja arabeihin, joukossa on my\xc3\xb6s muitakin kansanryhmi\xc3\xa4. Saharan keskiosien vuorten ja yl\xc3\xa4nk\xc3\xb6jen tuaregit luetaan berbereihin. Tuaregeihin kuulumattomia berbereit\xc3\xa4 ovat Siwan keitaan, Libyan Jalun ja Awjilahin sek\xc3\xa4 etel\xc3\xa4-Tunisian, Algerian ja Marokon joidenkin kylien asukkaat. Mauritanian nemadit luetaan my\xc3\xb6s berbereihin, vaikka heit\xc3\xa4 v\xc3\xa4itet\xc3\xa4\xc3\xa4n Saharan asukkaiksi ennen berberej\xc3\xa4, koska he hankkivat elatuksensa mets\xc3\xa4st\xc3\xa4m\xc3\xa4ll\xc3\xa4. Saharan nilootteja ovat Darfurin furit. Saharalaisiksi kansoiksi kutsutaan T\xc5\xa1adissa ja Nigeriss\xc3\xa4 asuvia negridisi\xc3\xa4 ryhmi\xc3\xa4 kuten kanurit, tedat ja dazat. Negridisi\xc3\xa4 ovat my\xc3\xb6s nubialaiset, hausat, songhait ja fulbet. Id\xc3\xa4ss\xc3\xa4 Punaisen meren rannoilla asuu arabien lis\xc3\xa4ksi my\xc3\xb6s haamilaisia bed\xc5\xbeoja. L\xc3\xa4ntisen Saharan maureiksi tai sahraweiksi sanotaan nyky\xc3\xa4\xc3\xa4n arabien, negridien ja berbereiden sekoittumisesta syntynytt\xc3\xa4 v\xc3\xa4est\xc3\xb6\xc3\xa4.\n_START_SECTION_\nSaharan asutuksen historia\n_START_PARAGRAPH_\nVaikka Sahara on nykyisin harvaan asuttua aavikkoa, se on ollut joskus vihre\xc3\xa4\xc3\xa4 savannia. Niinp\xc3\xa4 Saharan viimeist\xc3\xa4 asutuskautta sanotaankin "Vihre\xc3\xa4ksi Saharaksi". Saharan ensimm\xc3\xa4iset asukkaat olivat negridej\xc3\xa4, joiden rippeit\xc3\xa4 j\xc3\xa4i Tibestivuorille kun Sahara kuivui. Joidenkin l\xc3\xb6yt\xc3\xb6jen mukaan Saharan vihre\xc3\xa4n kauden asukkaat olisivat nykyisille nilooteille sukua. Jo neoliittikaudella Saharaan muutti paimentolaisia L\xc3\xa4hi-id\xc3\xa4st\xc3\xa4. T\xc3\xa4ll\xc3\xb6in Saharaan muutti berberiheimoja. L\xc3\xa4ntisen ja keskiosien berberit ovat arabeja aiemmin Saharaan muuttaneita kansoja.\n_START_SECTION_\nSahara j\xc3\xa4\xc3\xa4kauden j\xc3\xa4lkeen\n_START_PARAGRAPH_\nSahara oli j\xc3\xa4\xc3\xa4kaudella hyvin kuiva noin 20000-9000 vuotta sitten. Noin 20000-9000 eaa. Saharassa eli l\xc3\xb6yt\xc3\xb6jen mukaan nelj\xc3\xa4n kulttuurin kansoja. Pohjoisessa eliv\xc3\xa4t ouchtatialiset, l\xc3\xa4nness\xc3\xa4 Hassi el Abiooh -kansa, Keski-Saharassa ounanialaiset ja Etiopian-It\xc3\xa4-Sudanin seuduilla couchiitit Er\xc3\xa4iden teorioiden mukaan Pohjois-Saharaan syntynyt mets\xc3\xa4st\xc3\xa4j\xc3\xa4-ker\xc3\xa4ilij\xc3\xb6iden Capsan kulttuuri sai alkunsa Etiopiasta muuttaneesta haamilaisesta kansasta, samoin kuin egyptil\xc3\xa4isetkin. Hieman noin vuoden 9000 eaa. j\xc3\xa4lkeen l\xc3\xa4hell\xc3\xa4 nuoremman Dryas\xc2\xadkauden loppua Sahara muuttui sateisemmaksi pohjois\xc2\xadosia lukuun ottamatta. Suunnilleen 8000-5500 eaa. Saharan sadem\xc3\xa4\xc3\xa4r\xc3\xa4 oli noin 150\xe2\x80\x93400 mm suurempi kuin nyt._NEWLINE_Saharassa asui neoliittisella kaudella ja ennen sit\xc3\xa4 mets\xc3\xa4st\xc3\xa4ji\xc3\xa4 ja paimentolaisia. Saharasta on l\xc3\xb6ydetty pii\xc2\xadkivest\xc3\xa4, kvartsista ja puolijalokivist\xc3\xa4 tehtyj\xc3\xa4 noin 2 cm:n mittaisia nuolenk\xc3\xa4rki\xc3\xa4. Muun muassa norsut, virta\xc2\xadhevot, antiloopit ja strutsit olivat mets\xc3\xa4st\xc3\xa4jien riistana. Noin 5000 eaa. T\xc5\xa1adj\xc3\xa4rvi lienee ollut kymmenen kertaa nykyist\xc3\xa4 laajempi. Varhaisimmat kalliomaalaukset esitt\xc3\xa4v\xc3\xa4t riistael\xc3\xa4imi\xc3\xa4 ja ovat suunnilleen ajalta 5000-4000 eaa. Saharassa oli kirahveja, strutseja, norsuja, sarvikuonoja, puhveleita, leijonia, leopardeja, pahka\xc2\xadsikoja ja erilaisia antilooppeja sek\xc3\xa4 vesialueilla krokotiileja ja virtahepoja._NEWLINE_Saharan varhaisimmat asukkaat olivat luultavasti negridej\xc3\xa4. Noin 4000 eaa. Sahara oli jo kuivunut, niin ett\xc3\xa4 norsut ja suurriista kuolivat. T\xc3\xa4ll\xc3\xb6in noin 4000-3500 eaa. ilmestyi Saharaan luultavasti Aasiasta paimentolaiskansa, joka piti maalauksista p\xc3\xa4\xc3\xa4tellen harjalampaita ja vuohia._NEWLINE_Huippukaudella Keski-Saharassa paimennettiin lehmi\xc3\xa4. Saharasta l\xc3\xb6ytyy kartiomaisia hautakammioita. Jotkut tutkijat pit\xc3\xa4v\xc3\xa4t Libyan aavikolta noin vuosilta 6000-4000 eaa. tehtyj\xc3\xa4 maalauksia egyptil\xc3\xa4isten esi-isien tekemin\xc3\xa4. N\xc3\xa4m\xc3\xa4 maalaukset kertovat shamaanien mahdista. Kalliot seudulla ovat kuin pyramideja ja sfinksej\xc3\xa4._NEWLINE_Sahara kuivui nopeasti vuoden 2500 eaa. tienoilla, mik\xc3\xa4 tuhosi karjankasvatuskulttuuria.\n_START_SECTION_\nSaharan aavikoituminen ja uudet valloittajat\n_START_PARAGRAPH_\nKarjanhoito p\xc3\xa4\xc3\xa4ttyi noin 1000 eaa. menness\xc3\xa4, jolloin pohjoiset valloittajat saapuivat hevosineen ja ilmasto kuivui. Niinp\xc3\xa4 noin 1000 eaa. Saharan paimentolaiskulttuuri h\xc3\xa4visi t\xc3\xa4ysin kun alue aavikoitui. Antiikin ajan Herodotoksen Historia\xc2\xadteoksen mukaan Saharassa asuvat troglodyytit, joita hevosten vet\xc3\xa4miss\xc3\xa4 vaunuissa kulkevat soturit h\xc3\xa4tyyttiv\xc3\xa4t. Roomalaisaikana Sahara oli kuivunut melkein nykyiselleen, ja Saharassa k\xc3\xa4ytettiin kamelia. Arabit levitt\xc3\xa4ytyiv\xc3\xa4t Saharaan 700-luvulla.\n_START_SECTION_\nSaharan asutuskeskuksia\n_START_PARAGRAPH_\nAlueen suurin kaupunki on Nouakchott, Mauritanian p\xc3\xa4\xc3\xa4kaupunki, jossa on noin 881\xc2\xa0000 asukasta. T\xc3\xa4m\xc3\xa4 kaupunki on Atlantin rannoilla. My\xc3\xb6s Timbuktu Malissa, Agadez Nigerissa ja Faya T\xc5\xa1adissa ovat Saharan reunoilla. Ghat Libyassa ja Tamanrasset Algeriassa ovat jo pienempi\xc3\xa4 ja itse Saharan alueella. Saharan asutuskeskuksia ovat my\xc3\xb6s muun muassa Ouargla, Bechar, Hassi Messaoud, Gharda\xc3\xafa ja El Oued (Algeria). Viel\xc3\xa4 n\xc3\xa4iden lis\xc3\xa4ksi Saharan keitaita ovat mm. Ghat, Kufra, Siwa, Faijum, Dahkla, Bahariya, Timimoun, ja Tidikelt._NEWLINE_Saharan harva tai olematon asutus alkaa siit\xc3\xa4 miss\xc3\xa4 on savannin h\xc3\xa4ilyv\xc3\xa4 raja. V\xc3\xa4est\xc3\xb6tiheys on Saharassa laajalti 0-1 as/km, tyystin vaikka asutusta ovat esim. Libyan aavikko, Bilman aavikko, Erg Chech ja El Djouf. Keitaiden ja joidenkin vuorialueiden asukastiheys on luokkaa 1-10 as/km2.\n_START_SECTION_\nKeitaat\n_START_PARAGRAPH_\nVeden puute on suurin este Saharan asutukselle. Niukasti saatavilla oleva vesi tulee muun muassa joistain harvoista joista, merest\xc3\xa4, pohjavedest\xc3\xa4, sateesta ja tiivistyneest\xc3\xa4 kosteudesta. Saharassa ei ole suuria asutuskeskuksia. Saharan asutus sijoittuu Saharan keitaille alueille, miss\xc3\xa4 pohjavesi nousee pintaan ja jokilaaksoihin (Egyptin Niili halkaisee Saharan) ja joillekin vuoristoalueille sek\xc3\xa4 Saharan laita-alueille._NEWLINE_Vaurailla keidasalueilla viljell\xc3\xa4\xc3\xa4n viljaa ja hedelmi\xc3\xa4, l\xc3\xa4hinn\xc3\xa4 taateleita. Keidaskyliss\xc3\xa4 on yleens\xc3\xa4 alle 2000 asukasta. Pieniss\xc3\xa4 keitaissa ei ole viljely\xc3\xa4. Keidasaluetta on Saharassa noin 200000 km\xc2\xb2._NEWLINE_Saharan keitaat ovat monesti vuorisilla tai m\xc3\xa4kisill\xc3\xa4 alueilla, tai vaihtoehtoisesti syv\xc3\xa4nteill\xc3\xa4. Erg-alueillakin on joskus keitaita. Keitaita on eniten Algeriassa, Libyassa, Egyptiss\xc3\xa4 ja Nigeriss\xc3\xa4.\n_START_SECTION_\nElinkeinot\n_START_PARAGRAPH_\nIhmisten elinkeinoina ovat p\xc3\xa4\xc3\xa4osin keidasviljely ja paimentolaisuus. Keidasviljelij\xc3\xa4t el\xc3\xa4v\xc3\xa4t paikallaan ja paimentolaiset vaeltelevat. Perinteisesti Saharan paimentolaiset eiv\xc3\xa4t ole vaelteluissaan valtioiden rajoista piitanneet. Paikalliset asukkaat k\xc3\xa4ytt\xc3\xa4v\xc3\xa4t Saharassa t\xc3\xa4n\xc3\xa4\xc3\xa4nkin matkustukseen kamelia, aasia sek\xc3\xa4 paimentavat vuohia ja lampaita. Nyky\xc3\xa4\xc3\xa4n Saharan halki kuljetaan monesti moottoriajoneuvoilla ja lentokoneilla. Saharan alueelta saadaan my\xc3\xb6s monia kaivannaisia, \xc3\xb6ljy\xc3\xa4, maakaasua ja metalleja sek\xc3\xa4 suolaa. Mineraalien kaivamista rajoittavat muun muassa pitk\xc3\xa4t kuljetuset\xc3\xa4isyydet.'